和晏相公泛南湖韋家園過西溪至許家園
作者：韓維
朝代：宋

paragraphs: 湖心點點生圓荷，黄花白花滿晴波。
環堤客樹垂婆娑，魚沉鷺矯各自得。
人生不樂其謂何，南塘過盡西溪綠。
上下名園依小曲，相君從容來賞矚。
不驅大旆事喧鬧，直解扁舟作幽獨。
幕中賓從才且良，酒酣落筆摛文章，珠聯璧疊爭煒煌。
政成禮息無一事，明日復此醉華觴。